# Aikido

Cvičenie aikido
Znak pre Aikido
**Aikido** (合気道, *Aikidó*) je jedným z japonských bojových umení. Je syntézou pôvodných bojových umení (aiki jutsu, ju jutsu, ken jutsu, daito ryu, yagyu, a mnoho ďalších), z ktorých boli vynechané pôvodné smrtiace prvky. Je typické najmä stratégiou obrany založenej na neinvazívnom odvrátení útoku a následnom zabránení ďalšej konfrontácii (väčšinou formou znehybnenia útočníka tzv. „pákou“ na lokálne miesto). Myšlienkou aikida je neagresivita, ktorá vníma boj len ako poslednú formu riešenia konfliktov. Na rozdiel od ostatných bojových umení má aikido chrániť zdravie nielen obrancu, ale aj útočníka. Cvičenie tohto bojového umenia má rozvíjať cvičiaceho jedinca po fyzickej aj psychickej stránke.

Zakladateľ Aikido (označovaný ako O´Sensei – veľký učiteľ, majster) je Japonec Morihei Uešiba.

Význam slova Aikido sa dá voľne preložiť ako cesta harmónie energie (Ai – harmónia, jednota; Ki – energia, duch; Do – cesta).
Zrejme najviac sa o popularizáciu aikida mimo Japonska zaslúžil americký herec Steven Seagal, nositeľ 7. danu. V tomto prípade je potrebné uviesť, že nie vždy je možné vidieť vo filmoch čistú formu bojového umenia (do značnej miery treba brať do úvahy filmové triky). Reálnejšie techniky bolo vidieť predovšetkým v jeho starších filmoch.

## Cvičenie a technika

Na obranu proti súperovmu útoku využíva aikido niekoľko princípov. Sú to páky, hody, nestabilita protivníka, hmotnosť vlastného tela, časovanie, odstup, ale aj údery a diagonálne, kruhové a špirálové pohyby okolo bokov obrancu. Vďaka týmto princípom Aikido umožňuje zvládnutie útoku vedeného aj silnejším a váhovo ťažším útočníkom. Keďže sa v aikido využíva energia útoku súpera, môžu ho úspešne cvičiť aj silovo menej zdatní cvičenci.

Zakladateľ aikida si v záujme zachovania neútočenia neprial degradáciu Aikido na šport usporiadavaním zápasov a súťaží. Prakticky jediným štýlom, v ktorom sa súťaží, je Tomiki-ryu, resp. Tomikiho športové aikido. To je asi hlavný dôvod menšej popularity v porovnaní s inými bojovými umeniami, v ktorých sa sútaže konajú.

V aikide sa učí aj boj s dreveným nožom (tanto), dreveným mečom (boken) – nahrádzajúcim katanu, a drevenou palicou (jo) – nahrádzajúcim kopiju.

## Technické stupne

Tak ako aj v iných bojových umeniach, tak aj v aikide majú cvičenci možnosť získavať technické stupne. Delia sa do dvoch kategórií: *kyu* (11 žiackych stupňov, v poradí od 11. po 1. kyu) a *dan* (10 majstrovských stupňov, číslované od 1. po 10. dan). V aikide sa technické stupne rozlišujú farebnými pásmi ako napríklad v jude. Držiteľ kyu po 3. kyu má biele gi (kimono), od 3. kyu môže nosiť aj modré gi a od 3. danu môže nosiť aj červené gi. Od 5. kyu cvičenci môžu nosiť aj Hakamu (široké čierne nohavice), a od 2. kyu hakamu už nosiť musia. Mimo tatami (podložka na cvičenie) cvičenci nosia na nohách zori (šľapky).

### Farba pásov jednotlivých stupňov kyu:

* 1. kyu-hnedý pás s dvoma červenými prúžkami na konci pása
* 2. kyu-hnedý pás s jedným červeným prúžkom na konci pása
* 3. kyu-modrý pás
* 4. kyu-zelený pás
* 5. kyu-žltý pás
* 6. kyu-zeleno-modrý pás
* 7. kyu-oranžový pás
* 8. kyu-modro-červený pás
* 9. kyu-žlto-zelený pás
* 10. kyu-bielo-žltý pás
* 11. kyu-biely pás

### Farba pásov jednotlivých stupňov dan:

1. 2. 3. 4. 5. 6. 7. 8. 9. 10. dan-čierne pásy so žltý prúžkami na konci pása (podľa toho aký stupeň dan máte, napr. 5.dan-päť žltých prúžkov na konci pása atď.), 6. a 7. dan- môže mať aj červeno-biely pás

## Kluby na Slovensku

* *Red Dragon - Aikido training center Slovakia* so sídlom v Strážskom, ktoré má okolo 200 členov a vedie ho sensei Peter Tomko 6. dan aikido, 3. dan yoshinkan-aikido.
* *Kobukan - Aikido training center Slovakia* so sídlom v Bratislave, ktoré má okolo 50 členov a vedú ho Samuel Jahelka, 4. dan aikido, 2. dan iaido, fialový pás Brazílske jiu-jitsu, Ján Hus, 3. dan aikido, Juraj Jasso, 1. dan aikido

## Iné projekty

Commons* Commons ponúka multimediálne súbory na tému **Aikido**

## Externé odkazy

* Slovenská aikido asociácia (medzinárodne akreditovaná)
* Slovenská spoločnosť priateľov aikidó
* Aikido akadémia
* Aikido dojo Trnava Archivované 2012-09-23 na Wayback Machine
* Aikido Klub Zvolen
* Aikidojo Slovakia
* Aikido FAQ
* Aikikai
* Aikiweb Archivované 2007-09-27 na Wayback Machine
* Aikido International
* Steven Seagal